[pic] | COMISIA COMUNITĂŢILOR EUROPENE |

Bruxelles, 23.7.2008

COM(2008) 486 final

AL PATRULEA RAPORT AL COMISIEI CĂTRE CONSILIU ȘI PARLAMENTUL EUROPEAN

privind menținerea obligației vizei de către anumite țări terțe, încălcând principiul reciprocității în conformitate cu articolul 1 alineatul (5) din Regulamentul (CE) nr. 539/2001 al Consiliului de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație, astfel cum a fost modificat prin Regulamentul (CE) nr. 851/2005 în ceea ce privește mecanismul de reciprocitate

AL PATRULEA RAPORT AL COMISIEI CĂTRE CONSILIU ȘI PARLAMENTUL EUROPEAN

privind menținerea obligației vizei de către anumite țări terțe, încălcând principiul reciprocității în conformitate cu articolul 1 alineatul (5) din Regulamentul (CE) nr. 539/2001 al Consiliului de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație, astfel cum a fost modificat prin Regulamentul (CE) nr. 851/2005 în ceea ce privește mecanismul de reciprocitate

CUPRINS

I. Introducere 3

II. Rezultate obținute de la cel de-al treilea raport al Comisiei privind reciprocitatea 3

1. Reciprocitate deplină realizată în prezent 3

1.1. Israel 3

1.2. Malaezia 4

1.3. Paraguay 4

2. Noi progrese înregistrate în materie de reciprocitate de la raportul din 13 septembrie 2007 4

2.1. Australia 4

2.2. Brazilia 5

2.3. Brunei Darussalam 5

2.4. Canada 6

3. Absența progreselor în materie de reciprocitate de la raportul din 13 septembrie 2007 6

3.1. Japonia 6

3.2. Panama 7

3.3. Singapore 7

3.4. Statele Unite ale Americii 8

III. Concluzii 10

I. Introduc ERE

Regulamentul (CE) nr. 539/2001 al Consiliului din 15 martie 2001 de stabilire a listei țărilor terțe ai căror resortisanți trebuie să dețină viză pentru trecerea frontierelor externe ale statelor membre (anexa I la regulament, „lista negativă”) și a listei țărilor terțe ai căror resortisanți sunt exonerați de această obligație (anexa II la regulament, „lista pozitivă”)[1], astfel cum a fost modificat prin Regulamentul (CE) nr. 851/2005 al Consiliului din 2 iunie 2005[2], constituie instrumentul de bază pentru politica noastră privind vizele, oferind în același timp un mecanism de reciprocitate pentru situațiile în care o țară terță de pe lista pozitivă menține sau introduce obligația de a deține viză pentru cetățenii unuia sau mai multor state membre. Primul[3] și cel de-al doilea raport[4] privind reciprocitatea în materie de vize prezintă o descriere completă a acestui mecanism.

În cel de-al treilea raport[5] din 2007, Comisia a concluzionat că dialogul cu țările terțe în cadrul noului mecanism de reciprocitate s-a dovedit eficient. S-a realizat deja reciprocitate integrală cu Noua Zeelandă și Mexic. S-au realizat progrese semnificative în dialogul cu Australia. În plus, în curând urmează să se negocieze cu Brazilia un acord cuprinzător de exceptare de la obligația de a deține viză. Cu toate acestea, în ceea ce privește Canada și Statele Unite ale Americii (SUA), s-a concluzionat că s-au realizat puține progrese. Dacă această situație continuă, se poate lua în considerare introducerea unor măsuri de represalii adecvate.

În concluziile sale din 18 septembrie 2007, Consiliul a luat notă de raportul Comisiei și a afirmat că organismele competente ale Consiliului vor continua discuțiile.

Acest al patrulea raport face bilanțul demersurilor întreprinse de către Comisie din septembrie 2007 față de țările terțe de pe lista pozitivă care continuă să solicite vize pentru resortisanții unuia sau mai multor state membre.

II. REZULTATE OBțINUTE DE LA CEL DE-AL TREILEA RAPORT AL COMISIEI PRIVIND RECIPROCITATEA

După prezentarea celui de-al treilea raport în cadrul Consiliului din 18 septembrie 2007, Comisia și-a reluat, în mod activ, eforturile în acest sens.

1. Reciprocitate deplină realizată în prezent

1.1. Israel

Notificare: România

La 1 martie 2008 a intrat în vigoare „Ordinul privind intrarea pe teritoriul Israelului” (exceptarea de la obligația de a deține viză) (Amendamentul 5768-2008), care prevede că toți cetățenii români sunt scutiți de obligația de a deține viză la intrarea pe teritoriul Israelului pentru șederi de scurtă durată.

Evaluare

Reciprocitatea deplină în materie de exceptare de la obligația de a deține viză s-a realizat în prezent față de toate statele membre și țările asociate.

1.2. Malaezia

Notificare: Bulgaria

La 21 ianuarie 2008[6], Bulgaria a informat Comisia că, începând cu data de 18 decembrie 2007, cetățenii bulgari sunt scutiți de obligația de a deține viză la intrarea pe teritoriul Malaeziei pentru șederi de scurtă durată.

Evaluare

Reciprocitatea în materie de exceptare de la obligația de a deține viză s-a realizat în prezent față de toate statele membre și țările Schengen asociate.

1.3. Paraguay

Notificări: Bulgaria, România

Bulgaria a informat Comisia că acordul de exceptare de la obligația de a deține viză între Bulgaria și Paraguay, semnat la 17 martie 2006, a intrat în vigoare la 27 martie 2008[7]. Prin urmare, cetățenii bulgari nu au obligația de a deține viză atunci când intră pe teritoriul Paraguayului pentru șederi de scurtă durată. La 10 august 2007, autoritățile din Paraguay au informat Comisia că, în urma Decretului nr. 1038 din 17 mai 2007, cetățenii români nu sunt obligați să dețină viză la intrarea pe teritoriul Paraguayului.

Evaluare

Reciprocitatea în materie de exceptare de la obligația de a deține viză s-a realizat în prezent față de toate statele membre și țările Schengen asociate.

2. Noi progrese înregistrate în materie de reciprocitate de la raportul din 13 septembrie 2007

2.1. Australia

Situația actuală

Australia solicită o Electronic Travel Authority (ETA) (autorizație de călătorie electronică) resortisanților din 14 state membre (Belgia, Danemarca, Germania, Grecia, Spania, Franța, Italia, Luxemburg, Malta, Țările de Jos, Austria, Portugalia, Finlanda și Suedia), precum și celor din Islanda și Norvegia.

O viză electronică (e676) este solicitată resortisanților din 11 state membre (Bulgaria, Republica Cehă, Estonia, Cipru, Letonia, Lituania, Ungaria, Polonia, România, Slovenia și Slovacia). Resortisanții din toate aceste 11 state membre beneficiază de o așa-numită eliberare facilitată („autogrant facility”) (a se vedea anexa 2 la primul raport privind reciprocitatea în materie de vize pentru explicații suplimentare cu privire la viza electronică și la eliberarea facilitată[8]).

Demersuri desfășurate în vederea realizării reciprocității

De la raportul din 13 septembrie 2007, Australia a acordat statutul de eliberare facilitată celor patru state membre care nu îl primiseră încă: Slovacia, de la 20 martie 2008 și Bulgaria, Polonia și România, de la 16 iunie 2008.

Australia a amânat introducerea sistemului „eVisitors” de la mijlocul anului 2008 până în octombrie 2008. Toate statele membre, inclusiv țările Schengen asociate, indiferent de statutul lor actual, vor fi primele țări care vor beneficia de acest sistem „eVisitors”.

Conform informațiilor primite de la Departamentul australian al Imigrației și Cetățeniei (DIAC), sistemul „eVisitors” prevede următoarele:

- „eVisitors” este o autorizație de a vizita Australia pentru turism sau afaceri pentru o perioadă maximă de trei luni la fiecare intrare pe teritoriul acesteia;

- autorizația „eVisitor” este valabilă timp de 12 luni de la data acordării;

- solicitările „eVisitor” se fac pe internet și sunt gratuite.

Evaluare

Comisia salută trecerea Bulgariei, Poloniei, României și Slovaciei la statutul de eliberare facilitată. Aceasta însemnă că toate statele membre fie beneficiază de eliberare facilitată, fie necesită o ETA.

Comisia așteaptă cu interes punerea în aplicare a sistemului „eVisitors”, deoarece aceasta ar antrena un tratament egal al tuturor statelor membre. Cu toate acestea, Comisia va monitoriza îndeaproape punerea în aplicare a sistemului „eVisitors” pentru a se asigura că acesta oferă un tratament egal și în practică. După ce vor fi disponibile toate informațiile cu privire la sistemul „eVisitors”, Comisia va evalua dacă acest sistem este sau nu echivalent cu procesul de solicitare a vizei Schengen, astfel cum este definit în Instrucțiunile consulare comune.

2.2. Brazilia

Situația actuală

Cetățenii din cinci state membre, mai precis Cipru, Estonia, Letonia, Lituania și Malta, au încă nevoie de viză pentru a intra pe teritoriul Braziliei.

Prin Nota verbală nr. 9752 din 7 noiembrie 2007[9], România a informat Comisia că, în urma intrării în vigoare a Acordului dintre Guvernul României și Guvernul Republicii Federative Brazilia privind eliminarea sistemului vizelor de la 11 noiembrie 2007, cetățenii români sunt scutiți de obligația de a deține viză pentru tranzit și șederile de scurtă durată.

Demersuri desfășurate în vederea realizării reciprocități

La 18 aprilie 2008, Consiliul a adoptat o decizie care autoriza Comisia să deschidă negocieri pentru încheierea unui acord de exceptare de la obligația de a deține viză de scurtă ședere între Comunitatea Europeană și Brazilia. La 2 iulie 2008, Comisia s-a întâlnit cu Misiunea Braziliei pe lângă UE în vederea deschiderii negocierilor pentru încheierea unui acord de exceptare de la obligația de a deține viză de scurtă ședere. În cadrul întâlnirii, cele două părți au convenit asupra unui program de desfășurare a acestor negocieri cu scopul de a semna acordul în cel mai scurt timp posibil.

Evaluare

Comisia salută deschiderea negocierilor pentru încheierea acordului de exceptare de la obligația de a deține viză de scurtă ședere și va depune toate eforturile pentru a încheia acordul în cel mai scurt timp posibil.

2.3. Brunei Darussalam

Situația actuală

Toate statele membre și țările asociate beneficiază de exceptare de la obligația de a deține viză pentru șederile de până la 30 de zile.

Demersuri desfășurate în vederea realizării reciprocității

Prin Nota verbală nr. 3668 din 22 aprilie 2008, România a informat Comisia că, în urma deciziei Guvernului din Brunei Darussalam privind eliminarea obligației de a deține viză, începând cu data de 1 februarie 2008, cetățenii români sunt scutiți de la obligația de a deține viză pentru o ședere de până la 30 de zile. Site-ul internet al Ministerului Afacerilor Externe din Brunei Darussalam precizează că toate statele membre și țările asociate beneficiază de exceptare de la obligația de a deține viză pentru șederi de până la 30 de zile.

Evaluare

Brunei Darussalam acordă scutirea de viză pentru șederile de până la 30 de zile majorității țărilor cu care a încheiat acorduri de exceptare de la obligația de a deține viză. Conform informațiilor oferite pe site-ul internet al Ministerului Afacerilor Externe din Brunei Darussalam, exceptarea de la obligația de a deține viză pentru șederile de până la 90 de zile este acordată numai deținătorilor de pașapoarte obișnuite SUA care pot fi citite automat. Având în vedere că resortisanții unei țări terțe beneficiază de un regim privilegiat, Comisia va solicita clarificări autorităților din Brunei Darussalam cu privire la această diferențiere și va analiza situația împreună cu Brunei Darussalam după furnizarea acestor clarificări.

2.4. Canada

Situația actuală

Obligativitatea vizei a fost menținută pentru resortisanții din Bulgaria și România.

Demersuri desfășurate în vederea realizării reciprocității

De la raportul din 2007, Canada a ridicat obligativitatea vizelor pentru resortisanții din șase state membre: pentru Republica Cehă și Letonia la 31 octombrie 2007, iar pentru Ungaria, Lituania, Polonia și Slovacia la 29 februarie 2008. În ceea ce privește Lituania și Polonia, de la 1 ianuarie 2009, numai resortisanții acestora care dețin pașapoarte biometrice vor putea călători fără viză în Canada.

O delegație canadiană a efectuat vizite tehnice în România în perioada 14-16 aprilie 2008 și în Bulgaria în perioada 17-18 aprilie 2008 pentru revizuirea obligativității vizelor. Rapoartele finale ale acestor misiuni tehnice urmează să fie finalizate în august 2008.

Evaluare

Comisia salută ridicarea obligativității vizelor pentru resortisanții din Republica Cehă, Ungaria, Letonia, Lituania, Polonia și Slovacia. Comisia va continua să poarte discuții cu Canada în vederea ridicării obligativității vizelor pentru Bulgaria și România. Comisia va face de asemenea demersuri pentru atingerea obiectivului ca toți resortisanții statelor membre UE să beneficieze de aceleași drepturi în ceea ce privește statutul pașapoartelor acestora, în vederea realizării reciprocității depline față de Canada.

3. Absența progreselor în materie de reciprocitate de la raportul din 13 septembrie 2007

3.1. Japonia

Situația actuală

Obligativitatea vizei este încă menținută pentru cetățenii români.

Demersuri desfășurate în vederea realizării reciprocității

Prin scrisoarea din 10 aprilie 2008, Ambasadorul Japoniei pe lângă Uniunea Europeană a informat Comisia că autoritățile japoneze analizează în prezent posibilitatea de a lua măsuri pentru extinderea exceptării de la obligația de a deține viză la resortisanții români pentru șederi de scurtă durată în Japonia. Autoritățile japoneze au invitat Comisia și România să coopereze în procesul de colectare a informațiilor relevante pentru a elimina unele dintre preocupările autorităților japoneze înainte de a extinde exceptarea de la obligația de a deține viză.

Evaluare

Comisia a luat notă de răspunsul Japoniei trimis la data de 10 aprilie 2008, însă așteaptă un răspuns complet la nota sa din iulie 2007. În conformitate cu textul convenit în cadrul reuniunii la nivel înalt UE-Japonia din 2008, Comisia își reiterează cererea de reciprocitate deplină în ceea ce privește exceptarea de la obligația de a deține viză pentru cetățenii tuturor statelor membre UE și subliniază importanța pe care atât autoritățile UE, cât și cele ale Japoniei o acordă soluționării acestei probleme.

3.2. Panama

Situația actuală

Obligativitatea vizei este încă menținută pentru cetățenii bulgari și români.

Demersuri desfășurate în vederea realizării reciprocității

În urma notelor verbale din 5 iulie 2007 și 10 aprilie 2008 prin care li se solicita eliminarea obligativității vizei pentru cetățenii bulgari și români, autoritățile din Panama au răspuns la 7 mai 2008 că au fost inițiate procedurile administrative pentru eliminarea obligației de a deține viză a cetățenilor români și bulgari.

Evaluare

Autoritățile din Panama și-au confirmat intenția de a excepta cetățenii bulgari și români de la obligația de a deține viză și au inițiat procedurile interne corespunzătoare în acest scop. Comisia consideră că trebuie să se acorde timp suficient autorităților din Panama pentru finalizarea acestor proceduri administrative. Procesul ar trebui totuși monitorizat îndeaproape pentru a încuraja rezolvarea rapidă a acestei probleme nesoluționate privind reciprocitatea în materie de vize.

3.3. Singapore

Situația actuală

Exceptarea de la obligația de a deține viză este limitată la șederile de 30 de zile pentru sosirile pe cale aeriană și de 14 zile pentru sosirile pe cale terestră sau maritimă, această perioadă putând fi prelungită local cu două perioade de 30 de zile, în conformitate cu sistemul general de exceptare de la obligația de a deține viză. Cu toate acestea, cetățenii din trei țări (Australia, Coreea de Sud și Statele Unite ale Americii) beneficiază de o ședere preferențială de 90 de zile în Singapore.

Demersuri desfășurate în vederea realizării reciprocității

La 13 februarie 2008, Comisia a invitat autoritățile din Singapore la o reuniune tehnică pentru a discuta posibilitățile de restabilire a reciprocității depline, în conformitate cu abordarea propusă în cel de-al treilea raport privind reciprocitatea: fie o exceptare unilaterală pe o perioadă de trei luni, fie semnarea unui acord de exceptare de la obligația de a deține viză.

La 1 aprilie 2008, autoritățile din Singapore au informat Comisia că nu vor aduce nicio modificare programului lor privind vizele. În plus, acestea au menționat că, în prezent, negociază acorduri de exceptare de la obligația de a deține viză cu Republica Cehă, Estonia și Bulgaria pentru a permite cetățenilor acestor state membre să rămână în Singapore timp de 90 de zile, fără a fi nevoiți să solicite o prelungire. Republica Cehă și Bulgaria au informat Comisia că nu desfășoară negocieri cu Singapore în prezent. Estonia nu a furnizat încă informații în acest sens.

Evaluare

Comisia regretă că nu a fost acordată o ședere de trei luni fără viză pentru cetățenii UE, în timp ce cetățenii din Singapore beneficiază de o ședere fără viză în UE de „trei luni într-o perioadă de șase luni”. În plus, Comisia remarcă faptul că nu se specifică dacă exceptarea cetățenilor UE de la viză va atinge nivelul celor trei țări care se bucură de tratament preferențial.

De aceea, Comisia sugerează că, în timp ce se analizează informațiile primite de la Singapore și statele membre cu privire la negocierile pe marginea acordurilor de exceptare de la obligația de a deține viză, ar trebui să se ia în considerare introducerea de măsuri de represalii, în conformitate cu articolul 1 alineatul (4) din Regulamentul 539/2001 al Consiliului.

3.4. Statele Unite ale Americii (SUA)

Situația actuală

Obligativitatea vizelor a fost menținută pentru resortisanții din Bulgaria, Republica Cehă, Estonia, Grecia, Cipru, Letonia, Lituania, Ungaria, Malta, Polonia, România și Slovacia.

Demersuri desfășurate în vederea realizării reciprocității

Comisia a continuat să ridice energic problema lipsei de reciprocitate față de autoritățile SUA la nivel tehnic și politic, în special în cadrul reuniunii Troicii ministeriale UE-SUA JLS din 10-11 decembrie 2007, al reuniunii Troicii ministeriale UE-SUA privind Justiția și Afacerile Interne din 12-13 martie 2008 și al reuniunii la nivel înalt UE-SUA din 10 iunie 2008.

La 30 ianuarie 2008, autoritățile SUA au înaintat Comisiei două proiecte de memorandumuri de înțelegere pe care SUA intenționa să le semneze cu țările candidate la programul de exceptare de la obligația de a deține viză („Visa Waiver Program” – VWP) și, respectiv, cu țările aflate deja în acest program. Proiectele de memorandum de înțelegere conțineau câteva elemente care intră în atribuțiile CE, de exemplu sistemul de autorizare electronică a călătoriilor („Electronic System for Travel Authorization” - ESTA), standarde sporite pentru documentele de călătorie și furnizarea de informații prevăzute de normele Schengen.

La 12 martie 2008, Comitetul Reprezentanților Permanenți (Coreper) a hotărât să urmeze o dublă abordare: „ Pentru a permite intrarea tuturor statelor membre UE în programul VWP al SUA, s-a convenit că statele membre pot iniția sau dezvolta angajamente bilaterale cu SUA. În acest context, este de la sine înțeles că legislația CE va fi respectată și că, în același timp, Comisia va fi pe deplin informată în acest sens. Linia comunitară care urmează să fie negociată de către Comisie va urmări abordarea comună stabilită la 5 martie 2008 ”. În cadrul reuniunii Troicii ministeriale UE-SUA privind Justiția și Afacerile Interne din 12-13 martie 2008, UE și SUA au convenit într-o declarație să urmeze o astfel de abordare paralelă: „ Aspectele care intră în atribuțiile statelor membre vor fi discutate cu autoritățile naționale, iar cele care intră în atribuțiile UE vor fi discutate cu autoritățile UE ”.

În ceea ce privește linia CE-SUA din această dublă abordare, la 18 aprilie 2003 Consiliul a adoptat un mandat pentru Comisie în vederea negocierii unui acord între Comunitatea Europeană și SUA privind anumite condiții de acces la programul VWP al SUA, în conformitate cu secțiunea 711 din „Implementing Recommendations of the 9/11 Commission Act of 2007”. În temeiul acestui mandat, Comisia a elaborat un acord CE-SUA, aprobat de statele membre. Scopul acordului este de a consemna îndeplinirea cerințelor juridice ale SUA care intră în atribuțiile CE pentru aderarea sau continuarea participării la VWP. Proiectul de acord a servit ca bază pentru prima reuniune dintre Comisie și autoritățile SUA privind condițiile impuse de programul VWP al SUA care intră în competența CE, desfășurată la 29 aprilie 2008. În cadrul acestei întâlniri, SUA și-a confirmat angajamentul de a coopera în vederea dezvoltării liniei comunitare.

Schimbul de informații este o preocupare cheie pentru autoritățile SUA în cadrul liniei comunitare. Comisia și statele membre nu consideră totuși că schimbul de informații provenite din bazele de date ale UE (cum ar fi Eurodac și SIS) cu țările terțe este posibil din cauza constrângerilor juridice. Cu toate acestea, Comisia se angajează să exploreze în continuare în paralel posibilitățile de schimb de informații cu autoritățile SUA. Acest aspect a fost reiterat în scrisoarea trimisă de către vicepreședintele Barrot dlui secretar Chertoff la 25 iunie 2008, în care acesta sublinia necesitatea consemnării îndeplinirii cerințelor juridice ale SUA care intră în responsabilitatea CE (repatrierea, îmbunătățirea documentelor de călătorie și securitatea aeroporturilor) pentru aderarea sau continuarea participării la VWP. SUA nu a răspuns încă la această scrisoare.

În cadrul liniei comunitare, Comisia trebuie de asemenea să evalueze dacă autorizația de călătorie conform ESTA este sau nu echivalentă cu obligația de a deține viză. La 9 iunie 2008, hotărârea finală provizorie (Interim Final Rule) privind ESTA a fost publicată în Registrul federal. Comisia va oferi o evaluare preliminară pe baza acestei Interim Final Rule pentru a stabili dacă ESTA este echivalentă sau nu cu procesul de solicitare a vizei Schengen, astfel cum este definit în Instrucțiunile consulare comune, precum și o analiză a implicațiilor ESTA pentru protecția datelor cu caracter personal. Cu toate acestea, Comisia va putea oferi o evaluare finală numai după ce hotărârea finală va fi publicată în Registrul federal, mai precis cu 60 de zile înainte de intrarea sa în vigoare.

În ceea ce privește acordurile bilaterale, șapte state membre au semnat un memorandum de înțelegere cu SUA: Republica Cehă la 27 februarie 2008, Estonia și Letonia la 12 martie 2008, Ungaria, Lituania și Slovacia la 17 martie 2008 și Malta la 11 aprilie 2008. În plus, la 17 iunie 2008, Bulgaria a semnat o declarație interimară cu SUA care conținea cerințele de securitate ale VWP. Pentru a îmbunătăți cooperarea în vederea combaterii terorismului, inclusiv cooperarea între serviciile de informații în ceea ce privește schimbul de informații privind amenințările teroriste, SUA face demersuri pentru a încheia acorduri bilaterale cu unele state membre. De exemplu, Germania a semnat un acord privind consolidarea cooperării în vederea prevenirii și combaterii criminalității grave la 11 martie 2008, iar Ungaria a semnat la 20 mai 2008 un acord cu SUA privind schimbul de informații provenite din controalele de securitate privind teroriști cunoscuți sau suspectați.

Evaluare

De la raportul din 13 septembrie 2007, SUA a semnat șapte memorandumuri de înțelegere cu state membre și o declarație interimară cu un alt stat membru; a început negocieri în cadrul liniei comunitare și a anunțat hotărârea finală interimară (Interim Final Rule) privind ESTA. Cu toate acestea, niciun alt stat membru nu a aderat la VWP. UE și SUA au exprimat în repetate rânduri scopul lor comun de a ajunge la călătorii sigure fără vize între statele membre și SUA, în deplină conformitate cu legile aplicabile, în cel mai scurt timp posibil. Acest obiectiv a fost reiterat recent în cadrul întâlnirii la nivel înalt UE-SUA din 10 iunie 2008, în declarația comună a întâlnirii afirmându-se: „ Vom conlucra pentru a întări securitatea călătoriilor fără vize și SUA va face eforturi în continuare pentru a extinde programul său de exceptare de la obligația de a deține viză la toate statele membre UE în cel mai scurt timp posibil, inclusiv prin extinderea programului de eliminare a obligativității vizelor la noi state membre UE în acest an.”

În lumina celor menționate, Comisia consideră că, dacă SUA nu își respectă promisiunile de a extinde VWP și la alte state membre UE înainte de sfârșitul anului curent, se va lua în considerare aplicarea măsurilor necesare față de SUA pentru a accelera progresul către reciprocitatea deplină. Comisia va propune măsuri de represalii, cum ar fi reintroducerea temporară a obligativității vizei pentru resortisanții din SUA care dețin pașapoarte diplomatice și de serviciu/oficiale de la 1 ianuarie 2009, în cazul în care nu sunt acceptate în VWP și alte state membre UE până la sfârșitul anului 2008. Această măsură temporară va fi ridicată după înregistrarea unor progrese concrete către realizarea reciprocității în materie de vize cu SUA. În ceea ce privește ESTA, Comisia va oferi o evaluare preliminară și o evaluare finală după publicarea hotărârii finale în Registrul federal.

III. Concluzii

Comisia consideră că, de la ultimul raport din 13 septembrie 2007, dialogul cu țările terțe în cadrul noului mecanism de reciprocitate s-a dovedit încă o dată eficient. S-a realizat reciprocitate deplină cu alte trei țări terțe (Israel, Malaezia și Paraguay). În plus, Comisia a înregistrat progrese semnificative în dialogul cu Canada, obligativitatea vizelor pentru intrarea pe teritoriul acesteia fiind menținută numai pentru Bulgaria și România. În dialogul cu Australia, Comisia a obținut accesul tuturor statelor membre la eliberarea facilitată și tratament egal pentru resortisanții tuturor statelor membre din octombrie 2008. Cu toate acestea, punerea în aplicare a sistemului australian „eVisitors” va fi monitorizată cu atenție. Au fost inițiate negocieri pentru încheierea unui acord de exceptare de la obligația de a deține viză de scurtă ședere între Comunitatea Europeană și Brazilia în vederea realizării reciprocității depline în materie de vize cu această țară.

Nu s-au realizat progrese cu Japonia, Panama, Singapore și SUA. În ceea ce privește Singapore, Comisia propune introducerea unor măsuri de represalii dacă nu se ajunge la reciprocitate deplină într-un termen rezonabil.

În ceea ce privește SUA, în ciuda tuturor eforturilor Comisiei și ale statelor membre individuale, și în ciuda promisiunilor SUA de a include și alte state membre UE în VWP în anul curent, nu s-au înregistrat progrese concrete. De aceea, Comisia va propune măsuri de represalii – cum ar fi reintroducerea temporară a obligativității vizelor pentru resortisanții din SUA care dețin pașapoarte diplomatice și de serviciu/oficiale – de la 1 ianuarie 2009 dacă nu se realizează niciun progres. Cât privește sistemul ESTA al SUA, Comisia va pregăti o evaluare preliminară și o evaluare finală după publicarea hotărârii finale în Registrul federal.

Având în vedere importanța realizării reciprocității depline, Comisia își anunță prin prezenta intenția de a înainta un nou raport Parlamentului European și Consiliului până la 30 iunie 2009, deși, în temeiul articolului 1 alineatul (5) din Regulamentul (CE) nr. 851/2005 al Consiliului, aceasta nu este obligată oficial să prezinte un astfel de raport până la data de 30 iunie 2010.

[1] JO L 81, 21.3.2001, p. 1.

[2] JO L 141, 4.6.2005, p. 3.

[3] COM(2006) 3 final.

[4] COM(2006) 568 final.

[5] COM(2007) 533 final.

[6] JO C 62, 7.3.2008, p. 2.

[7] Se așteaptă notificarea oficială a Bulgariei

[8] COM(2006) 3 final.

[9] JO C 19, 25.1.2008, p. 1.